Strah me da te volim / Nek' nebo nam sudi
Strah me da te volim / Nek' nebo nam sudi sedma je singl-ploča sarajevske pop-grupe Hari Mata Hari. Prva je od dvije singl-ploče koje je 1990. objavila zagrebačka diskografska kuća Jugoton u okviru promocije petog studijskog albuma "Strah me da te volim". Muziku i aranžmane za obje pjesme napisao je pjevač i vođa ovog muzičkog sastava Hajrudin Varešanović na tekst Fahrudina Pecikoze. Na A-strani je pop pjesma "Strah me da te volim" po kojoj je njihov album dobio ime. Pjesma počinje kratkim melodijskim uvodom Adija Mulahalilovića na sintisajzeru za kojim slijedi prepoznatljivi solo Arsena Ereša na tenor saksofonu. Komponirana je u umjerenom tempu pogodnom za ples i predstavlja jednu od tipičnih ljubavnih pjesama grupe Hari Mata Hari po kojima su i najpoznatiji. Na B-strani je još jedna pop pjesma "Nek' nam nebo sudi", koju je Varešanović otpjevao s diskretnim primjesama bosanske sevdalinke. I u ovoj pjesmi posebno se istakao Mulahalilović sviranjem na sintisajzeru. Ovim muzičkim ostvarenjima grupa Hari Mata Hari ostvarila je veliki uspjeh kod publike u mnogim krajevima bivše Jugoslavije uvrstivši se među najznačajnije predstavnike na sarajevskoj pop-rok sceni s kraja 1980-ih. Dizajn za omot uradio je Davor Papić, dok je producent bio Hajrudin Varešanović.